8.

Se introduc următoarele articole ║: „Articolul 7a Garanții procedurale (1) În cadrul investigației sale, Oficiul caută să găsească probe în favoarea și împotriva persoanei în cauză. Investigațiile se realizează în mod obiectiv și imparțial, respectând principiul prezumției de nevinovăție și garanțiile procedurale, detaliate în codul de procedură al investigațiilor OLAF menționat la articolul 15a . (2) Imediat ce o investigație relevă faptul că ar putea fi implicat un membru, un director, un funcționar, un agent sau orice altă persoană care deservește o instituție, un organism, un birou sau o agenție sau un operator economic, persoana în cauză este informată cu privire la aceasta, cu condiția ca acest lucru să nu prejudicieze desfășurarea investigației. În orice caz, la încheierea unei investigații, înainte de redactarea raportului final , se pot trage concluzii care să se refere nominal la o persoană fizică sau juridică numai dacă persoanei implicate personal în acest fel i s-a dat oportunitatea să-și facă cunoscut punctul de vedere, în scris sau în cursul unei întrevederi cu agenții desemnați ai Oficiului , asupra tuturor aspectelor care o privesc. Persoana în cauză trebuie să primească un rezumat privind aceste aspecte în invitația de a-și prezenta observațiile și trebuie să își prezinte observațiile în termenul indicat de Oficiu. În cazul unei întrevederi , persoana în cauză are dreptul de a fi asistată de orice altă persoană dorește. Orice persoană implicată personal are dreptul de a utiliza orice limbă oficială a Comunității dorește; cu toate acestea, funcționarilor și celorlalți agenți ai Comunităților li se poate cere să utilizeze o limbă oficială a Comunității pe care o cunosc aprofundat. O persoană implicată personal are dreptul de a evita autoincriminarea. În cazurile în care este necesară păstrarea unui secret absolut pentru desfășurarea investigației sau utilizarea unor proceduri de investigație care intră sub jurisdicția unei autorități judiciare naționale, în conformitate cu legislația națională aplicabilă investigațiilor , directorul general al Oficiului poate decide să amâne îndeplinirea obligației de a solicita persoanei implicate personal să își facă cunoscut punctul de vedere, cu respectarea dispozițiilor articolului 14 privind controlul legalității . În cazul unei investigații interne, directorul general al Oficiului ia decizia după ce a informat instituția, organismul, biroul sau agenția de care aparține persoana implicată. Instituția, organismul, biroul sau agenția decid dacă sunt necesare măsuri de prevenire sau măsuri administrative, ținând seama în mod adecvat de necesitatea de a garanta eficacitatea investigației desfășurate și de măsurile specifice recomandate de Oficiu pentru păstrarea confidențialității. Instituția, organismul, biroul sau agenția informează Oficiul în cel mai scurt timp posibil cu privire la decizia de a lua măsuri în temeiul prezentului articol sau, după caz, cu privire la necesitatea de a iniția o procedură disciplinară complementară referitoare la fapte cu privire la care instituția, organismul, biroul sau agenția sunt competente în temeiul statutului. O procedură disciplinară complementară poate fi inițiată după concertarea cu Oficiul. (3) Invitația la orice audiere, fie a unui martor, fie a unei persoane implicate personal în sensul alineatului (2), trebuie transmisă cu un preaviz de cel puțin 10 zile lucrătoare; perioada de preaviz poate fi mai scurtă, cu consimțământul expres al persoanei care urmează a fi audiată. Invitația include o enumerare a drepturilor persoanei audiate. Oficiul întocmește un proces-verbal al audierii, pe care îl prezintă persoanei audiate pentru ca aceasta să îl aprobe sau să adauge observații. În cazul în care, în cursul audierii, apar indicii că persoana audiată ar putea fi implicată în faptele care fac obiectul investigației, normele de procedură prevăzute la alineatul (2) se aplică imediat. (4) Garanțiile procedurale prevăzute la prezentul articol se aplică fără a aduce atingere: a) oricărei protecții mai extinse care ar putea decurge din dispozițiile tratatelor, ale Cartei drepturilor fundamentale a Uniunii Europene sau din orice alte dispoziții naționale sau comunitare relevante, inclusiv Protocolul privind privilegiile și imunitățile Comunităților Europene ; b) drepturilor și obligațiilor conferite de Statutul deputaților în Parlamentul European sau de statut . Articolul 7b Informare privind clasarea fără urmări a investigației În cazul în care, la încheierea unei investigații, nu s-a reținut nici o acuzație împotriva unui membru, unui director, unui funcționar, unui alt agent sau unei persoane care deservește o instituție, un organism, un birou sau o agenție sau împotriva unui operator economic, investigația asupra persoanei fizice sau juridice în cauză este clasată fără urmări, printr-o decizie a directorului general al Oficiului, care informează, în scris, persoana implicată, într-un termen de 10 zile lucrătoare de la data la care a fost luată decizia și, după caz, instituția, organismul, biroul sau agenția în cauză cu privire la aceasta. Articolul 7c Protecția surselor jurnalistice Pentru a asigura o informare obiectivă a contribuabililor europeni și pentru a garanta libertatea presei, toate organismele Uniunii Europene care participă la activitatea de investigare ar trebui să respecte principiul protecției surselor jurnalistice, în conformitate cu legislația națională .”